የኢህአዴግ ስራ አስፈጻሚ ኮሚቴ በሁለተኛው የእድገትና ትራንስፎርሜሽን እቅድ መነሻ አቅጣጫዎችና ግቦች ላይ መወያየቱን አስታወቀ
የኢህአዴግ ም/ቤት ጽ/ቤት ለዋልታ በላከው መግለጫ እንዳስታወቀው ስራ አስፈጻሚ ኮሚቴው ለእቅዱ እንደ መነሻ የተቀመጠውን የመጀመሪያውን የእድገትና ትራንስፎርሜሽን እቅድ ያለፉት አራት አመታት አፈጻጸም ከእቅዱ አላማዎች፣ አቅጣጫዎችና እና ዋና ዋና ግቦች አኳያ ገምግሟል፡፡የእቅድ አፈጻጸሙም በኢኮኖሚ እድገት፣ በመሰረተ ልማት፣ በማህበራዊ ልማት፤ በአቅም ግንባታና በመልካም አስተዳደር እንዲሁም በባለብዙ ዘርፎች ዙሪያ የህዝቦችን ተጠቃሚነት ያረጋገጡ ስኬታማ ውጤቶች የተመዘገቡበት ነው ብሏል፡፡ በእቅዱ የትግበራ ሂደት ቁልፍ በሆኑ ሀገራዊ የልማት ጉዳዮች ዙሪያ ከፍተኛ ህዝባዊ መነሳሳት የተፈጠረበት እንደነበረና ይህም ለቀጣይ የልማትና የመልካም አስተዳደር ስራዎች የተደራጀና የተጠናከረ አቅም እንደሚሆን ኮሚቴው አስምሮበታል፡፡በመጀመሪያው የእድገትና ትራንስፎርሜሽን እቅድ ከተቀመጡት ግቦች ውስጥ በመሰረታዊ አማራጭ በየአመቱ በአማካይ የ11.2 በመቶ እድገት ማስመዝገብ አንዱ የነበረ ሲሆን ያለፉት አራት አመታት አፈጻጸም ሲታይም ኢኮኖሚው በአመት 10.1 በመቶ በማደግ ባለሁለት አሃዝ የኢኮኖሚ እድገቱን አስቀጥሏል፡፡ አፈጻጸሙ ከተቀመጠው ግብ አኳያ የተወሰነ ጉድለት ቢኖረውም የአለም ኢኮኖሚ ከፍተኛ ችግሮችና ውጣ ውረዶች በነበሩበት ወቅት ችግሩን በመቋቋም በዚህ ደረጃ ማደጉ በጣም ከፍተኛ እድገት እንደሆነ ስራ አስፈጻሚ ኮሚቴው ገምግሟል፡፡በአገራችን የተመዘገበው እድገት በተመሳሳይ ወቅት ከሰሃራ በታች ባሉ አገሮች ከተመዘገበው የ5 በመቶ እድገት አኳያ ሲታይም በጣም ከፍተኛና ፈጣን እድገት እንደሆነ ታይቷል፡፡ እድገቱ አገራችንን በአለም አቀፍ ደረጃ እጅግ ከፍተኛ ፍጥነት ካስመዘገቡ ጥቂት አገሮች አንዷ እንድትሆን ያደረገ የትክክለኛ መስመርና ፖሊሲ ውጤት መሆኑም ተመላክቷል፡፡ ኮሚቴው ከግምገማው በመነሳት ፈጣንና ተከታታይ እድገቱን አጠናክሮ ማስቀጠል የሁለተኛው እድገትና ትራንስፎርሜሽን እቅዱ አንዱ የትኩረት አቅጣጫ እንደሚሆን አስምሮበታል፡፡ስራ አስፈጻሚ ኮሚቴው በመጀመሪያዊ የእድገትና ትራንስፎርሜሽን እቅዱ አፈጻጸም የነበሩ ስኬቶችን፣ እጥረቶችንና ፈታኝ ሁኔታዎችን እንዲሁም የተገኙ መልካም ተሞክሮዎችን በዝርዝር ከፈተሸ በኋላ ለሁለተኛው የእድገትና የትራንስፎርሜሽን እቅድ እንደ መነሻ እንዲሆኑ አስቀምጧል ፡፡ስራ አስፈጻሚ ኮሚቴው ለሁለተኛው የአምስት አመት የእድገትና ትራንስፎርሜሽን እቅዱ በተቀመጡ አቅጣጫዎችና ግቦች ላይ ከተወያየ በኋላ ዝርዝር እቅዱ እንዲዘጋጅ የሚያስችሉ አቅጣጫዎችን በማስቀመጥ መደበኛ ስብሰባውን በዛሬው እለት ማጠናቀቁን የኢህአዴግ ም/ቤት ጽ/ቤት አስታውቋል፡፡ 